Neuvoston päätelmät, annettu 13 päivänä toukokuuta 2003, teollisuuden kilpailukyvystä laajentuneessa unionissa



Virallinen lehti nro C 149 , 26/06/2003 s. 0001 - 0003



Neuvoston päätelmät, annettu 13 päivänä toukokuuta 2003, teollisuuden kilpailukyvystä laajentuneessa unionissa (2003/C 149/01) EUROOPAN UNIONIN NEUVOSTO 1. PALAUTTAA MIELEEN - Lissabonin Eurooppa-neuvoston päätelmät, joissa asetetun strategian mukaisesti Euroopan unionista on tultava maailman kilpailukykyisin ja dynaamisin tietoon perustuva talous, joka kykenee ylläpitämään kestävää talouskasvua, luomaan uusia ja parempia työpaikkoja ja lisäämään sosiaalista yhteenkuuluvuutta vuoteen 2010 mennessä, sekä tämän strategian kehittämisen edelleen Tukholman, Göteborgin ja Barcelonan Eurooppa-neuvostoissa, - Barcelonan neuvoston päätelmät, joissa sovittiin, että unionin tutkimus-, kehitys- ja innovointitoimintaan osoitettavaa kokonaisrahoitusta olisi lisättävä siten, että se lähestyisi kolmea prosenttia BKT:stä vuoteen 2010 mennessä, - Sevillan Eurooppa-neuvoston päätelmät, joissa pidettiin myönteisenä sääntely-ympäristön yksinkertaistamista ja parantamista koskevaa toimintasuunnitelmaa, - Kööpenhaminan Eurooppa-neuvoston laajentumista koskevat päätelmät, - yrittäjyyden ja pienyritysten edistämisestä 3 päivänä maaliskuuta 2003 annetut neuvoston päätelmät, - 3. maaliskuuta 2003 hyväksytyn kilpailukykyneuvoston selvityksen kevään 2003 Eurooppa-neuvostolle, - 20. ja 21. maaliskuuta 2003 kokoontuneen Brysselin Eurooppa-neuvoston päätelmät, joissa todetaan, että Euroopan kilpailukykyä kehitettäessä teollisuuspolitiikkaan tarvitaan uusi lähestymistapa, 2. PITÄÄ MYÖNTEISENÄ komission tiedonantoa "Teollisuuspolitiikka laajentuneessa unionissa", jossa korostetaan, että teollisuus voi vaikuttaa merkittävästi kilpailukykyyn. 3. TOTEAA, että - EU:n tuottavuuden kasvun hidastuminen muodostaa haasteen Lissabonin- strategian tavoitteiden saavuttamiselle ja siihen vastaaminen edellyttää tehokkaita toimia, - teollisuuden alalla on mahdollisuuksia ja haasteita, jotka Euroopan unionin laajentuminen tuo mukanaan tai jotka johtuvat erityisesti teknologisista ja organisatorisista muutoksista, uusista yhteiskunnallisista vaatimuksista sekä maailmanlaajuistumisesta, maailmanmarkkinoiden kasvava kilpailu mukaan lukien, ja myös erilaisista olosuhteista eri puolilla maailmaa, - teollisuudella on ratkaiseva asema Lissabonin Eurooppa-neuvoston määrittelemien tavoitteiden täytäntöönpanossa ja Euroopan unionin kestävän kehityksen strategian yhteydessä, - teollisuuden kilpailukykyä koskevaa politiikkaa, sellaisena kuin on esitetty useissa eri neuvoston päätöslauselmissa ja päätelmissä ja/tai useissa komission asiakirjoissa ja tiedonannoissa, on tarkasteltava uudelleen, jotta se voitaisiin mukauttaa nykyisiin olosuhteisiin, osana neuvoston horisontaalista tehtävää, joka koskee integroidun lähestymistavan varmistamista kilpailukyvyn ja kasvun lisäämiseen, 4. KOROSTAA, että - teollisuuspolitiikka on luonteeltaan horisontaalista ja siihen sovelletaan yrityspolitiikan välineitä. Sen tavoitteena on teollisuuden kilpailukyvylle edullisten puitteiden takaaminen ottaen samalla huomioon eri alojen erityistarpeet ja ominaisuudet, - eri yhteisön politiikkojen johdonmukaisuus edellyttää, että tasapaino kestävän kehityksen kolmen pilarin - taloudellisen, sosiaalisen ja ympäristöä koskevan - välillä on kilpailukykyä parantava, - tehokas teollisuuspolitiikka merkitsee, että on etsittävä asianmukaista tasapainoa niiden yhteisön politiikkojen tavoitteiden välillä, jotka vaikuttavat teollisuuden kilpailukykyyn, - on tärkeää toteuttaa aktiivisesti toimia, joilla kehitetään tietoa, innovaatiota ja yrittäjyyttä keskeisinä teollisuuden kilpailukykyyn vaikuttavina tekijöinä, - pienten yritysten tarpeet olisi otettava asianmukaisesti huomioon teollisuuspolitiikan suunnittelussa ja soveltamisessa, - teollisuus ja palvelut ovat toisistaan riippuvaisia ja tärkeitä EU:n kilpailukyvylle, pk-yritysten erityistarpeet huomioon ottaen, - korkea sosiaalisen yhteenkuuluvuus sekä korkealaatuinen ammatillinen koulutus ja koulutus ovat osaamiselle rakentuvan talouden sekä kilpailukyvyn keskeisiä näkökohtia, - kilpailupolitiikka on tärkeä teollisuuden maailmanlaajuisen kilpailukyvyn vahvistamisessa, samalla kun varmistetaan kilpailupolitiikan ja teollisuuspolitiikan toisiaan täydentävyys ja synergia; - riskipääomaa koskevan toimintasuunnitelman nopea täytäntöönpano on tärkeää EU:ssa, - sisämarkkinoiden, palvelut mukaan lukien, täysimittaisen toteuttamisen varmistaminen on tärkeää yritysten perustamiselle ja kehittämiselle Euroopassa, - hyvin kehittynyt infrastruktuuri ja integroituneet energia-, liikenne- ja televiestintäverkot ovat sisämarkkinoiden moitteettoman toiminnan ja kilpailukyvyn kannalta olennaisia, erityisesti laajentumisen vuoksi. Tässä suhteessa Barcelonan Eurooppa-neuvoston asettamat tavoitteet on saavutettava täysimääräisesti, yleishyödylliset palvelut asianmukaisesti huomioon ottaen, - rakenteet, instituutiot ja välineet, jotka ovat tarpeen yritysten toimintaolosuhteiden ja teollisuuden kannalta, ovat paikallaan ja toimivat tehokkaasti, - on tärkeää kannustaa yrityksiä hyödyntämään tehokkaasti tieto- ja viestintätekniikkaa, uusia johtamistekniikoita ja työvoimakoulutusta tuottavuuden parantamiseksi merkittävästi ja investoimaan enemmän tutkimus-, kehittämis- ja innovaatiotoimintaan, 5. PYYTÄÄ JÄSENVALTIOITA JA LIITTYVIÄ VALTIOITA - myötävaikuttamaan aktiivisesti teollisuuspolitiikan välineidensä avulla Lissabonin strategian ja kestävän kehityksen strategian tavoitteiden täytäntöönpanoon, - parantamaan teollisuuden kilpailukykyyn vaikuttavien kansallisten ja alueellisten eri politiikkojen välistä johdonmukaisuutta, - soveltamaan tarpeen mukaan "pienyritykset etusijalle" -periaatetta suunniteltaessa uusia tai tarkistettaessa nykyisiä oikeudellisia välineitä, - myötävaikuttamaan eurooppalaisen teollisuuden kilpailukyvyn lisäämiseen suorittamalla kansallisen lainsäädännön vaikutusten järjestelmällistä arviointia ottaen huomioon kansalliset käytännöt ja oikeusjärjestelmät sekä käymällä tulevaa lainsäädäntöä koskevaa neuvonpitoa varsinkin sidosryhmien kattavan osallistumisen varmistamiseksi, - varmistamaan, että innovaatio- ja tutkimustoimintaa kannustetaan helpottamalla ja vauhdittamalla innovatiivisten klustereiden ja verkkojen perustamista, ja edistämään siten teollisuuden kilpailukykyä ja parantamaan yrittäjyyden olosuhteita, - toteuttamaan kaikki tarvittavat toimenpiteet, jotta varmistettaisiin kestävä ja mitattavissa oleva parannus sisämarkkinoiden toiminnassa, erityisesti nopeuttamalla asianomaisen yhteisön säännöstön saattamista osaksi kansallista lainsäädäntöä, - jatkamaan toimiaan kilpailupolitiikan toteuttamiseksi ja valtiontukien kokonaismäärän alentamiseksi ja suuntaamaan valtiontuet uudelleen horisontaalisiin, yleistä etua koskeviin tavoitteisiin, mukaan lukien koheesiotavoitteet ja muun muassa tutkimus-, kehitys- ja innovaatiotoiminta, 6. KEHOTTAA KOMISSIOTA - tehostamaan teollisuuspolitiikan uutta lähestymistapaa koskevaa työskentelyä, - raportoimaan säännöllisesti edistymisestä ja erityisesti keinoista parantaa teollisuuden kilpailukykyyn vaikuttavien eri yhteisön politiikkojen integrointia, - jatkamaan työskentelyään lainsäädännön yksinkertaistamista ja parantamista koskevan toimintasuunnitelman osalta ottaen käyttöön "pienyritykset etusijalle" -periaatteen ja parantaen kilpailukykyyn vaikuttavaa sääntelyä, mukaan lukien tuotepolitiikan uusi lähestymistapa ja eurooppalaisten standardien kehittely, sekä arvioimaan tarvittaessa lainsäädännölle vaihtoehtoisten keinojen käyttöä hallinnon liiallisen kuormittamisen välttämiseksi, - kehittämään edelleen kaikkien tärkeimpien EU:n lainsäädäntöehdotusten vaikutusten kattavaa arviointia ja asianomaisten osapuolten järjestelmällistä kuulemista ehdotuksista sen varmistamiseksi, että yritysten kilpailukykyyn vaikuttaviin politiikkoihin sovelletaan tasapainoista lähestymistapaa ja että eurooppalaisilla yrityksillä on yhtäläiset toimintamahdollisuudet maailmanlaajuisessa taloudessa, - ilmoittamaan neuvostolle mahdollisimman varhaisessa vaiheessa kattavasti arvioitavista ehdotuksista ja niiden tuloksista, sitten kun ne ovat saatavilla, helpottaen siten niiden ehdotusten yksilöimistä, joiden katsotaan todennäköisesti vaikuttavan merkittävästi kilpailukykyyn, - tarkastelemaan niiden teollisuuden alojen kilpailukykyä, joihin tällä hetkellä kohdistuu merkittäviä kilpailuhaasteita, ja ehdottamaan tarvittaessa aloitteita niiden kilpailukyvyn parantamiseksi, pk-ulottuvuus huomioon ottaen, - tarkastelemaan uusien teollisuudenalojen toimintaympäristöä uusiin teknologioihin perustuvan taloudellisen toiminnan ja uuden maailmanlaajuisen johtamisen vauhdittamiseksi, - tutkimaan teollisuuden tarpeet ja erityisominaisuudet sekä laajentumisen vaikutusta kilpailukykyyn ja ottamaan tutkimustulokset huomioon uusia aloitteita ehdotettaessa, - tarkastelemaan palvelualan vaikutusta eurooppalaisen teollisuuden kilpailukykyyn komission palvelustrategian laajemmissa puitteissa, 7. KEHOTTAA JÄSENVALTIOITA, LIITTYVIÄ VALTIOITA JA KOMISSIOTA - vaihtamaan säännöllisesti tietoja teollisuus- ja kilpailupolitiikoistaan, määrittämään parhaiden käytäntöjen pohjalta keskeiset tekijät ja ehdottamaan politiikkoja koskevia suosituksia, - tarkastelemaan keinoja kehittää synergioita ja, keskittymällä konkreettiseen täytäntöönpanoon, parantamaan tietojen ja parhaiden käytäntöjen vaihtoa teollisuuspolitiikkaan liittyvillä eri aloilla, ottaen huomioon kansalliset ja alueelliset erityispiirteet ja soveltamalla vapaa-ehtoiselta pohjalta avointa koordinointimenetelmää, johon kuuluu myös vertaisarviointi; - laatimaan integroidun kilpailukykystrategian osalta neuvostossa tehtävän työn puitteissa etenemissuunnitelman konkreettisista keinoista, joilla teollisuuspolitiikoilla voidaan myötävaikuttaa Lissabonin tavoitteiden saavuttamiseen, erityisesti kestävän kehityksen strategian puitteissa, ja seuraamaan sen edistymistä.